Oppikoppi: Feesgangers loop deur onder selfoonsindikaatDie agtergrond van die iPhone wat gehelp het om die eienaar te identifiseer. (Foto: Facebook) Die eienaar van ŉ iPhone, wat verlede naweek tydens die Oppikoppi-musiekfees voete gekry het, is vinnig opgespoor nadat ŉ polisiebeampte ŉ foto van die foon se agtergrond op sosiale media geplaas het in ŉ poging om die foon aan sy eienaar terug te besorg. Dié musiekfees het van 9 tot 11 Augustus in Northam in Limpopo plaasgevind en het vanjaar erg gebuk gegaan onder misdaad deur dwelmhandelaars, sakkerollers en ander kriminele aktiwiteite. ŉ Polisiebeampte het aan Maroela Media bevestig dat ŉ verdagte tydens die fees aangekeer is met vermeende gesteelde goedere in sy besit. ŉ Beampte het ŉ foto van die foon se agtergrond op sosiale media geplaas omdat hy nie die foon se wagwoord gehad het om die foon of die foon se simkaart te aktiveer nie. “Die eienaar van die selfoon is Donderdag omstreeks 21:00 opgespoor. Hy woon in Pretoria en sal die foon by ons kom afhaal,” het die beampte gesê. Die organiseerders van die 24ste Oppikoppi-musiekfees, wat vanjaar Nomakanjani geheet het, het vandeesweek in ŉ mediaverklaring gesê die voortbestaan van die fees het al in 2011 in gedrang gekom nadat misdaadsyfers tydens die fees die hoogte ingeskiet het. “Ons het in 2011 ŉ interne anti-misdaadeenheid, wat bestaan uit voormalige polisie- en weermaglede en ŉ paar anti-renosterstropingsindividue, op die been gebring. Hierdie span werk elke jaar onverpoosd in die kampterrein om misdaad te probeer bekamp,” lui die mediaverklaring. Die kampterrein. (Foto: Culture Capital via Facebook) “Ons sou graag wou sê dat ons besig is om die stryd teen misdaad in die kampterrein te wen, maar dit bly ŉ uitdaging wat ons elke jaar tot die beste van ons vermoë konfronteer.” Luidens die verklaring het die interne anti-misdaadeenheid vanjaar vir 72 uur aaneen gewerk om ŉ sakkerollersindikaat by die fees vas te trek. “Hierdie sindikaat het kaartjies na die fees gekoop en het toegang vir al sy lede bekom. Op die tweede dag van die fees het dit duidelik geword dat die vyand goed georganiseerd is en die besluit is geneem om die mannekrag van die eenheid te verdubbel. Die honde-eenheid is ook betrek.” Volgens die organiseerders is 12 sakkerollers aangekeer en in hegtenis geneem. Altesaam 81 selfone is tydens die fees gesteel, waarvan 23 aan hul eienaars terugbesorg is. “Dis is ongelukkig dat Nomakanjani, een van die spesiaalste Oppikoppi-uitgawes en ŉ groot wen vir die Suid-Afrikaanse musiekbedryf, besmet is met die invloed van misdaad. Oppikoppi weier om te buig voor misdaad. Ons boodskap is duidelik: Kriminele is nie welkom by ons fees nie. Hulle sal gevang en in hegtenis geneem word. Ons verteenwoordig die gees van die jeug van ons nasie en dié gees is sterk by ons.”